CELEX: 62019TN0791
Language: et
Date: 2019-11-15 00:00:00
Title: kohtuasi T-791/19: 15. novembril 2019 esitatud hagi – Sped-Pro S.A. versus komisjon

27.1.2020   
            
            
               ET
            
            
               Euroopa Liidu Teataja
            
            
               C 27/61
            
         
      15. novembril 2019 esitatud hagi – Sped-Pro S.A. versus komisjon
      (kohtuasi T-791/19)
      (2020/C 27/61)
      Kohtumenetluse keel: poola
      
         Pooled
      
      
         Hageja: Sped-Pro S.A. (Varssavi, Poola) (esindaja: radca prawny Małgorzata Kozak)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 12. augusti 2019. aasta otsus C(2019)6099 final (juhtum AT.40459), millega jäeti rahuldamata hageja kaebus määruse nr 773/2004 (1) artikli 7 lõike 2 alusel, ning
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja kolm väidet.
      
                  1.
               
               
                  Esimene väide, et rikutud on olulisi menetlusnorme
                  Hageja leiab, et komisjon rikkus määruse nr 1/2003 (2) artikli 7 lõikeid 1 ja 2 ning määruse nr 773/2004 artikli 7 lõiget 1 koostoimes Euroopa Liidu põhiõiguste harta artikli 41 lõikega 1 ja lõike 2 punktiga c, kuna komisjon ei järginud mõistliku tähtaja põhimõtet, sest otsus tehti peaaegu kaks aastat pärast seda, kui edastati 13. septembri 2017. aasta kiri, milles teavitati hagejat kavatsusest jätta tema kaebus rahuldamata, mis mõjutas menetluse tulemust. Komisjon rikkus ka hageja õigust tutvuda oma juhtumiga ning komisjon jättis kaebuse rahuldamata jätmise üksikasjalikult põhjendamata, mis ilmneb 13. septembri 2017. aasta kirja sisust üldiselt, milles teavitati hagejat kavatsusest jätta kaebus rahuldamata, ja vaidlustatud otsuse lakoonilisest põhjendusest.
               
            
                  2.
               
               
                  Teine väide, et rikutud on aluslepinguid
                  Hageja leiab, et komisjon rikkus tõhusa õiguskaitse põhimõtet, nimelt ELL artiklit 2 koostoimes ELL artikli 19 lõike 1 teise lõiguga ja Euroopa Liidu põhiõiguste harta artikliga 47, kuna komisjon tõdes, et Urząd Ochrony Konkurencji i Konsumentówi (konkurentsi- ja tarbijakaitseamet, Poola) president „näib olevat iseäranis sobiv organ, selleks et läbi vaadata kaebuses […] esile toodud küsimused“ (vaidlustatud otsuse punkt 21), ning seega jättis komisjon tähelepanuta vähemalt põhjendatud kahtluse, kas Poolas on tagatud õigusriiklus ning sellega seoses kohtute sõltumatus ja konkurentsi- ja tarbijakaitseameti presidendi sõltumatus. Komisjon jättis muu hulgas tähelepanuta Poola kohtusüsteemi ümberkorraldamise küsimuse ja asjaolu, et konkurentsi ja tarbijakaitset puudutavad kohtuasjad on pooleli Sąd Najwyższy (Poola kõrgeim kohus) uues erakorralise kontrolli ja avalike küsimuste kojas, milles nimetatakse kohtunikud ametisse analoogselt distsiplinaarkojaga.
               
            
                  3.
               
               
                  Kolmas väide, et rikutud on samuti aluslepinguid
                  Hageja leiab, et komisjon on rikkunud ELTL artiklit 102 koostoimes ELTL artikli 17 lõike 1 teise lõiguga ja määruse nr 773/2004 artikli 7 lõikega 2 ning määruse nr 1/2003 artikli 7 lõigetega 1 ja 2, kuna komisjon tegi liidu huvi hindamisel ja asjakohase turu piiritlemisel ilmse vea. Komisjon oli seisukohal, et turg, kus väidetav rikkumine toime pandi, „piirdus peamiselt riigisisese raudteeturuga, isegi kui väidetav rikkumine võis samuti hõlmata välismaal registreeritud ettevõtjaid“. Komisjon ei ole taganud ka ELTL artikli 102 tõhusat mõju (effet utile).
               
            
         (1)  Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (EÜT 2004, L 123, lk 18; ELT eriväljaanne 08/03, lk 81).
      
         (2)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT 2003, L 1, lk 1; ELT eriväljaanne 08/02, lk 205).